**อย. เพิ่มข้อบ่งใช้ยาฉีด EVUSHELD เพื่อรักษาโควิด-19**

------------------------------------------------------

อย. อนุญาตข้อบ่งใช้ยาฉีด EVUSHELD เพิ่มเติมให้ใช้เพื่อ “รักษาโรคติดเชื้อไวรัสโคโรนา 2019 (โควิด-19)” จากเดิมที่อนุญาตให้ใช้ยาดังกล่าวเพื่อ “ป้องกัน” โดยเพิ่มขนาดการใช้ยาเป็น 600 มิลลิกรัม และใช้ในผู้ป่วยที่มีอาการเล็กน้อยถึงปานกลาง ซึ่งยาจะช่วยลดอาการเจ็บป่วยรุนแรงจนถึงเสียชีวิตจากการติดเชื้อ โควิด-19 ได้ 50-60 %

**นายแพทย์สุรโชค ต่างวิวัฒน์ รองเลขาธิการคณะกรรมการอาหารและยา** เปิดเผยว่า ตามที่สำนักงานคณะกรรมการอาหารและยา (อย.) ได้อนุมัติขึ้นทะเบียนยา EVUSHELD ของบริษัท แอสตร้าเซนเนก้า จำกัด ภายใต้การอนุญาตแบบมีเงื่อนไขในสถานการณ์ฉุกเฉิน เมื่อวันที่ 27 มิถุนายน 2565 เพื่อใช้ป้องกันโรคโควิด-19 นั้น ล่าสุด อย. ได้เพิ่มข้อบ่งใช้ของยา EVUSHELD เป็นการใช้ฉีดเพื่อรักษาโรคโควิด-19 สำหรับผู้ที่มีอาการเล็กน้อยถึงปานกลาง ในกลุ่มผู้ใหญ่และวัยรุ่นที่มีอายุตั้งแต่ 12 ปีขึ้นไป ที่มีน้ำหนักตัวอย่างน้อย 40 กิโลกรัม โดยใช้ขนาด 600 มิลลิกรัม จากเดิมที่อนุมัติให้ใช้เพื่อป้องกันโรคโควิด-19

ทั้งนี้ ยา EVUSHELD สามารถลดอาการเจ็บป่วยรุนแรงจนถึงเสียชีวิตจากการติดเชื้อโควิด-19 ได้ 50-60 % โดยผู้ควรได้รับยา EVUSHELD อย่างเร็วที่สุดเมื่อทราบผลการติดเชื้อโควิด-19 และควรได้รับยาภายใน 7 วัน หลังจากเริ่มมีอาการ อย่างไรก็ตาม ประชาชนที่มีความจำเป็นต้องใช้ยานี้ ควรแจ้งข้อมูลเบื้องต้นกับแพทย์ เช่น ประวัติการแพ้ยา ประวัติการรักษาโรคระบบหลอดเลือดหัวใจ การตั้งครรภ์และการให้นมบุตร เป็นต้น

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ 1 พฤศจิกายน 2565 / ข่าวแจก 17 ปีงบประมาณ พ.ศ. 2566**